**เพราะรักจึงต่อรอง : ทฤษฎีความรักที่ปรากฏในบทละครไทยเรื่องสาวิตรี**

**Love as a Tool for Negotiation : the Theory of Love in Thai Drama "Savitri"**

**บทนำ**

 ความรักเป็นหนึ่งในแก่นเรื่องที่สำคัญของวรรณกรรมแทบทุกยุคทุกสมัย ไม่ว่าจะเป็นของชนชาติใดก็ตาม “ความรัก” จึงเป็นเรื่องที่ถูกกล่าวถึงมากที่สุด งานวรรณกรรมนั้นอาจแต่งขึ้นจากจินตนาการ หากก็ตั้งอยู่บนพื้นฐานความเป็นจริง ดังนั้น อารมณ์รักจึงวนเวียนอยู่ในงานเขียนมาโดยตลอด และกลายเป็นสภาวะทางอารมณ์ที่ตัวละครมักจะเสาะแสวงหาเสมอมา ดังที่วนิดา บำรุงไทย กล่าวไว้ว่า “ตราบเท่าที่มนุษย์ยังมีความรักเป็นอารมณ์หนึ่งของปุถุชนธรรมดา เนื้อหาและผลกระทบของความรักไม่ว่าจะในเชิงสุข ทุกข์ ดีหรือร้าย ย่อมจะยังเป็นสิ่งที่นำมาตีแผ่ใคร่ครวญได้เสมอในวรรณกรรมทุกรูปแบบ ทั้งอาจจะเป็นสาระที่สามารถสัมผัสใจของผู้อ่านได้โดยง่ายที่สุด…เหนือเนื้อหาที่เกิดจากอารมณ์อื่นใด” (วนิดา บำรุงไทย, 2544.)

 วรรณคดีหลายเรื่องเราจดจำเนื้อหาได้อย่างแม่นยำเพราะมีความเกี่ยวพันกับความรัก ไม่ว่าจะเป็นความรักที่สมหวัง ผิดหวัง เคียดแค้น เกลียดชัง หรืออาจแม้นำไปสู่ความตายของตัวละครเอก เช่น จากเรื่อง วาสิฏฐี เรื่องราวของวาสิฏฐีกับกามนิตที่ไม่มีโอกาสได้พบกันอีกเลยจนกระทั่งถึงวินาทีสุดท้ายของชีวิต ทำให้เราตระหนักถึงสำนวนที่ว่า ที่ใดมีความรัก ที่นั่นมีความทุกข์ หรือจากเรื่องพระสุธน – มโนราห์ ที่ทำให้ผู้อ่านเข้าใจอย่างถ่องแท้ว่ารักคือการอดทนฝ่าฝันอุปสรรคต่าง ๆ โดยเฉพาะเรื่องมัทนะพาธา ที่กล่าวถึงเรื่องความรักไว้อย่างละเมียดละไมว่าหากแม้ความรักจะนำมาซึ่งความทุกข์แต่เชื่อได้ว่าเหตุแห่งทุกข์ที่เกิดจากรักย่อมเบาบางกว่าเหตุแห่งทุกข์ที่เกิดจากความเกลียดชัง จะเห็นได้ว่าในวรรณคดีไทยหลายต่อหลายเรื่องมีมุมมองเกี่ยวกับความรักหลากหลายแบบที่ปรากฏ แม้ว่าหลายเรื่องอาจไม่จบลงด้วยความสุขในปลายทาง แต่ระหว่างทางที่ดำเนินเรื่องก็เต็มไปด้วยเรื่องราวมากมายที่มีความสำคัญไม่แพ้กันและเติมเต็มสะท้อนให้เห็นมุมมองของความรักได้เป็นอย่างดี อันเกี่ยวกับอารมณ์แห่งความรักที่ชักนำให้คนเราลุกขึ้นสู้อย่างเข้มแข็งและเด็ดเดี่ยวกับอุปสรรคที่เข้ามาขัดขวางรวมถึงเป็นแรงกายและแรงใจที่จะทำกิจการใด ๆทั้งปวงให้สำเร็จลุล่วงลงได้

 พระราชนิพนธ์บทละครร้องเรื่อง สาวิตรี ในพระบาทสมเด็จพระมงกุฎเกล้าเจ้าอยู่หัว นับว่าเป็นวรรณคดีอีกเรื่องหนึ่งที่มีแกนหลักว่าด้วยความรักเช่นเดียวกัน หากความรักของสาวิตรีนั้นกล่าวถึงการส่งทอดอำนาจแห่งความรักที่สามารถนำพาไปสู่การลิขิตชะตากรรมของมนุษย์ขึ้นมาใหม่ได้ วรรณคดีเรื่องสาวิตรีนี้ มีผู้นำมากล่าวถึงและวิเคราะห์ในหลากหลายรูปแบบ สหะโรจน์ กิตติมหาเจริญ ได้เขียนไว้ในงานเขียนเรื่อง “วิถีแห่งทุกข์ สุข โศก เกษมของสาวิตรี พระราชนิพนธ์ในรัชกาลที่ 6” ไว้ในโดยมีจุดมุ่งหมายที่จะวิเคราะห์ในด้าน อารมณ์สะเทือนใจที่ปรากฏ ในบทพระราชนิพนธ์เรื่อง สาวิตรีในพระบาทสมเด็จพระมงกุฎเกล้าเจ้าอยู่หัว และผลการศึกษาพบว่าบทพระราชนิพนธ์เรื่องสาวิตรีได้แสดงอารมณ์สะเทือนใจที่ประสานกัน 4 ลักษณะ คืออารมณ์ทุกข์ สุข โศก และจบลงด้วยความเกษมหรือศานติสุขอันเป็นรสวรรณคดีที่มักปรากฏเป็นขนบในวรรณคดีไทย ทั้งนี้ผู้เขียนบทความยังได้กล่าวถึงความรักที่กอปรด้วยความสงสาร ความเสียสละ จึงมุ่งปรารถนาที่จะปลดเปลื้องทุกข์ ซึ่งในที่สุดการที่สาวิตรีไม่ย่อท้อต่ออุปสรรคก็เป็นพลังสำคัญประการหนึ่งที่ไม่ปล่อยให้สิ่งอื่นมาลิขิตชีวิตนอกจากตนเอง การขอชีวิตพระสัตยวานจากพระยมอีกครั้งจึงเปรียบได้กับการที่นางสามารถลิขิตชะตาชีวิตได้ด้วยตนเองได้นั่นเอง

 บทความนี้ผู้เขียนจึงมีจุดมุ่งหมายเพื่อศึกษาว่า ความรักนั้นสามารถใช้เป็นเครื่องมือในการแสวงหาอำนาจได้แม้กระทั่งเมื่อต้องต่อรองกับ “ความตาย” สิ่งอันทรงพลังและเป็นสิ่งที่มนุษย์ไม่เคยเอาชนะได้ บทละครไทยเรื่อง สาวิตรีจึงเปรียบเสมือนพลังจินตนาการของมนุษย์ที่พยายามเอาชนะและสร้างพลังเพื่อให้เทียมเท่าธรรมชาติ ผลการศึกษาพบว่า ตัวเอกของเรื่องสาวิตรี ใช้พลังของความรักตามทฤษฎีสามเหลี่ยมความรัก (Triangular theory of love) ของ สเทิร์นเบิร์ก (Robert Sternberg) ที่ประกอบด้วยองค์ประกอบ 3 อย่างคือ 1) Intimacy (ความสนิทสนม) 2) Passion (ความหลงใหล) และ 3) Commitment (ความผูกพัน) ซึ่งเป็นแรงผลักดันที่สำคัญ นอกจากนี้ สาวิตรียังใช้พลังของความรักสื่อสารผ่านศิลปะของการพูดอันเป็นเลิศ โดยอาศัยหลักอิทธิบาท 4 อันประกอบด้วย ฉันทะ วิริยะ จิตตะ วิมังสา ในการโน้มน้าวใจพระยม จนสามารถนำพระสวามีที่ก้าวไปสู่โลกหลังความตายกลับมายังโลกมนุษย์ได้สำเร็จ

**สาวิตรี : ผู้รั้งชีวิตสามีด้วยความรัก**

ปริวฺรตามาหาตฺมฺยฺปรฺว หรือ สาวิตรียุปาขยาน เป็นเรื่องแทรกปรากฏใน วนปรฺว ซึ่งเป็นบรรพที่สาม ในมหากาพย์มหาภารตะอันเป็นมหากาพย์สันสกฤตที่แพร่หลายอย่างยิ่งในสังคมไทย พระบาทสมเด็จพระ มงกุฎเกล้าเจ้าอยู่หัวทรงพระราชนิพนธ์แปลเรื่องสาวิตรีจากต้นฉบับภาษาอังกฤษของกิสาลี โมฮัน กานกุลิ (Kisari Mohan Ganguli) เป็นความเรียงภาษาไทย ก่อนที่จะทรงพระราชนิพนธ์ดัดแปลงเรื่องดังกล่าวเป็น ละครคำกลอน สำหรับจัดแสดงละครร้องล้วน ๆ (sung through) ตามแบบอุปรากร (opera) ของตะวันตก เรื่องราวของนางสาวิตรีนั้น ถูกหยิบยกนำมากล่าวถึงเมื่อครั้งที่ท้าวยุธิษเฐียรใคร่สงสัยว่าจะมีสตรีอื่นใดที่จะซื่อสัตย์ มั่นคง และแน่วแน่ไม่หวั่นแม้อุปสรรคเท่านางเทราปที ซึ่งเป็นพระชายาของพี่น้องทั้งห้าในตระกูลปาณฑพหรือไม่ จากการที่นางเทราปทีได้แสดงให้เห็นในเหตุการณ์ที่ช่วยเหลือปาณฑพทั้งห้าให้พ้นจากการเล่นดวดนั้นเอง พระมรรกัณเฑยะได้โต้ตอบว่ายังมีอีกนางหนึ่งที่มีศักดิ์และศรีเสมอเท่านางเทราปที นั่นก็คือนางสาวิตรี แล้วพระมรรกัณเฑยะจึงเล่าถึงสาเหตุอันเป็นเนื้อเรื่องที่ปรากฎในเรื่อง สาวิตรี พระราชนิพนธ์ในพระบาทสมเด็จพระมงกุฎเกล้าเจ้าอยู่หัว ที่หมายรวมถึงบทพระราชนิพนธ์ ที่เป็นทั้งความเรียง และบทละครร้องนั่นเอง นางสาวิตรีมีกำเนิดมาจากการบำเพ็ญตบะของท้าวอัศวบดี ครั้นเมื่อนางเจริญวัยขึ้น บิดาก็ให้โอกาสนางได้ตัดสินใจ เลือกคู่ครองด้วยตนเอง ซึ่งนางได้ไปประพาสป่าและกลับมาทูลบิดาว่านางได้เลือกแล้ว และนั่นคือพระสัตยวาน โอรสของท้าวทยุมัตเสนแห่งศาลวะนคร การตัดสินใจเลือกนี้นางสาวิตรี ไม่ทราบมาก่อนล่วงหน้าว่าพระสัตยวานจะมีพระชนม์ชีพได้เพียง 1 ปีแต่เมื่อนางได้เลือกแล้วนางก็ ไม่คืนคำ ตลอดระยะเวลา 1 ปีที่นางได้บำเพ็ญพรตอยู่กับพระสัตยวาน จิตอันสงบด้วยวิถีชีวิตสมณเพศนี้ ทำให้นางสาวิตรีตระหนักว่าความรักที่มีต่อพระสวามีนั้นมีความสำคัญยิ่ง เพราะรักของนางนั้นเป็นรักที่ซื่อสัตย์ และมั่นคง มุ่งปรารถนาให้พระสัตยวานอยู่คู่กับนางตลอดไป วันหนึ่งเมื่อครบกำหนดเวลาที่พระสัตยวานจะมีชีวิตอยู่ เมื่อได้เสด็จประพาสป่ามะม่วง พระสัตยวานก็เกิดอาการผิดปกติในร่างกาย

 สาวิตรีเหตุพี่ทำงานหนัก หัวจึงปวดยิ่งนักและร้าวใหญ่

 ทั้งอวัยวะและหทัย ไม่สบายเปนพ้นพรรณนา

 พี่นี้ไข้แน่แล้วดวงสมร ราวกับศรประหารรานเกศา

 และเพลิงรุมสุมไหม้ในอุรา ราวจะบ้าเพราะพิษอัคนี

 (สาวิตรี,2553:69)

 จากนั้นพระยมจึงได้ปรากฎกายออกมาเพื่อจะนำปราณซึ่งเป็นดวงวิญญาณของพระสัตยวานไปสู่ทางแห่งภพภูมิต่อไป เมื่อพระยมจะนำดวงวิญญาณพระสวามีไป และด้วยอำนาจแห่งรักนี้เองทำให้นางสาวิตรีเกิดปัญญามองเห็นวิถีทางที่จะนำดวงวิญญาณพระสัตยวานกลับมา นางสาวิตรีใช้ความมานะพยายามด้วยการบรรจงใช้วาทศิลป์อันแยบคายเป็นเครื่องมือนำไปสู่ความสำเร็จ ทั้งนี้เพราะนางได้ใช้ปัญญาผนวกกับความแน่วแน่มั่นคงแห่งจิตใจของนาง โน้มน้าวพระทัยพระยมตรัสให้พรสุดท้ายสมประสงค์ใจนาง จนปล่อยดวงวิญญาณของพระสัตยวานหลุดพ้นจากความตายซึ่งมนุษย์ยากที่จะหลีกเลี่ยงได้ นอกจากนางสาวิตรีจะได้พระชนม์ชีพของพระสวามีกลับคืนมาแล้ว บิดามารดาของพระสัตยวาน รวมทั้งท้าวอัศวบดียังได้อานิสงส์จากการมีวาทศิลป์ครั้งนี้ รวมทั้งความสุขสงบก็ได้กลับคืนมาสู่มัทรนครและศาลวะนครอีกครั้งหนึ่ง

**ทฤษฎีความรัก : ซับซ้อนแต่ทรงพลัง**

 “ความรัก” คือรูปแบบหนึ่งของอารมณ์ ซึ่งเป็นอารมณ์ขั้นพื้นฐานของมนุษย์ พจนานุกรมฉบับราชบัณฑิตยสถาน ได้ให้ความหมายของคำว่า “รัก” ไว้ว่า เป็นคำกริยา หมายถึง มีใจผูกพันด้วยความห่วงใย มีใจผูกพันด้วยความเสน่หาหรือชอบ American Heritage Dictionary (วิทยา พานิชล้อเจริญ, 2543) นิยามความหมายคำว่า “ความรัก” ว่า “เป็นความรู้สึกอบอุ่น ดื่มด่ำที่ได้รับจากคนรัก เป็นภาวะของอารมณ์ที่เกี่ยวเนื่องด้วยอารมณ์ทางเพศ และความสุนทรีย์ และเต็มไปด้วยความปรารถนาทางเพศอย่างรุนแรงต่อคนรัก เป็นภาวะที่คนเกิดความงมงายหรือเกิดความศรัทธาอย่างใดอย่างหนึ่งต่อคนรัก”อย่างไรก็ตามคำว่า “รัก” สามารถมีความหมายที่เกี่ยวข้องกัน และแตกต่างกันขึ้นอยู่กับบริบท บ่อยครั้งที่ในแต่ละภาษาจะใช้คำเพื่อแสดงออกซึ่งแนวคิดเกี่ยวกับความรักที่แตกต่างกัน

 ความรู้สึกรักแต่ละแบบที่ผู้อ่านได้รับจากวรรณคดีแต่ละเรื่อง แสดงให้เห็นถึงความรักหลากอารมณ์ หลายความรู้สึกแตกต่างกันไป นักสังคมวิทยาบางท่านโดยเฉพาะ แอนโธนี กิดเด็นส์ (Anthony Giddens อ้างถึงใน ปิ่นแก้ว เหลืองอร่ามสี,2554:20) กล่าวว่า ความรักในฐานะที่เป็นอารมณ์ร้อนแรงซึ่งเกิดจากความพึงพอใจในบุคคลที่ตนรักนั้นต้องแยกออกจากความรักที่เป็นผลผลิตจากกระบวนการเปลี่ยนแปลงของสังคม ซึ่งเป็นวาทกรรมทันสมัยที่เกี่ยวเนื่องระหว่างความเป็นปัจเจกและตัวบุคคลเข้ากับความผูกพันระหว่างกันของความรัก ความรักประเภทนี้ กิดเด็นส์มองว่ามันเป็นปรากฏการณ์สมัยใหม่ แต่ความรักลักษณะหนึ่งที่มีความเหนือธรรมชาติและคงอยู่อย่างข้ามกาลข้ามเวลา ไม่ผันแปรตามการเปลี่ยนแปลงทางสังคม กลับมีปรากฎอยู่ในวรรณคดีเรื่อง “สาวิตรี” ความรักในเรื่องนี้ที่ปรากฏอย่างเด่นชัด ก็คือ ความรักแบบเทิดทูน (The Courtly love) ซึ่งในพจนานุกรม ฉบับราชบัณฑิตยสถาน (2554:584) ได้นิยามความหมายของคำว่า “เทิดทูน”ไว้ว่า “ยกย่อง เชิดชูไว้เป็นที่เคารพ”ซึ่งจากนิยามดังกล่าว หากพิจารณาในแง่ความหมายของคำ “ความรักเทิดทูน”นี้ น่าจะเป็นความรู้สึกรักที่ยิ่งใหญ่กว่าความปกติธรรมดา กล่าวคือ เป็นความรักที่สูงค่ามีการยกย่องเชิดชู ให้เกียรติและเคารพผู้เป็นที่รักด้วยความรู้สึกที่ดีงามไปพร้อมๆกัน (ธนสิน ชุตินธรานนท์ และจิรยุทธ์ สินธุพันธุ์,2559) ความรักของสาวิตรีที่มีต่อพระสัตยวานนั้นมิใช่ความรักระหว่างฝ่ายชายและฝ่ายหญิงทั่วไปเท่านั้น แต่ผู้อ่านยังสามารถสัมผัสอารมณ์ ความรู้สึกของสาวิตรีที่งดงาม ผสมผสานให้เห็นสายสัมพันธ์และความเชื่อมโยงของสายใยแห่งความรักอันเป็นพลังสำคัญที่ก่อให้เกิดกำลังใจ เป็นแรงใจ และเป็นที่พึ่งของจิตใจ จนผู้อ่านเองก็รู้สึกถึงพลังอำนาจนั้นเช่นเดียวกัน

 ในหนังสือThe Transformation of Intimacy: Sexuality, Love and Eroticism in Modern Societies ของแอนโธนี กิดเด็นส (Anthony Giddens:1992 อ้างถึงใน ปิ่นแก้ว เหลืองอร่ามศรี.2554:22) ไดแยกความแตกตางระหวางความรักโรแมนติก (Romantic love) และความรักประเภทอื่นๆ โดยอธิบายวา สิ่งที่เรียกวา ความรัก หรือ ความรักดวยแรงปรารถนา (Passionate love) เปนปรากฏการณสากลที่พบไดในทุกสังคม ไมจํากัดวาจะเปนที่ใดก็ตาม กิดเด็นส์เรียกความรักประเภทนี้ว่า Passionate love ซึ่งแปลว่า ความรักแบบพิศวาส อันหมายถึงความรักที่ผูกพันความรู้สึกและแรงปรารถนาทางเพศเข้าด้วยกัน ด้วยความรู้สึกอันแรงกล้าและปัจจุบันทันด่วนและฉีกตัวเองออกจากกิจวัตรและชีวิตประจำวัน

 ทฤษฎีความรัก (Theory of Love) นั้นมีนักจิตวิทยาชื่อ ศาสตราจารย์ดร.โรเบิร์ต สเติร์นเบิร์ก (Robert Sternberg) แห่งภาคจิตวิทยา มหาวิทยาลัยเยล (ปรเมศวร์ กุมารบุญ.[15 พฤศจิกายน 2560:ออนไลน์](http://www.gotoknow.com).)ได้พัฒนาทฤษฎีความรักขึ้นมาด้วยตัวองค์ประกอบ 3 ประการ เรียกว่า “ทฤษฎี Triangle of Love” ที่ก่อให้เกิดความรักในรูปแบบต่างๆขึ้น โดยองค์ประกอบทั้ง 3 ประการนั้น ประกอบไปด้วย Intimacy คือคามรู้สึกใกล้ชิด ผูกพัน และพันธนาการทางใจ Passion คือความรู้สึกหลงใหลไปในทางชู้สาว ถูกใจในรูปลักษณ์ภายนอก และมีเป้าหมายอยากมีสัมพันธ์ด้วย Commitment คือในระยะสั้นการตัดสินใจอะไรต้องทำร่วมกับอีกคน และในระยะยาวมีการวางแผนที่จะประสบความสำเร็จในชีวิตร่วมกัน องค์ประกอบทั้ง 3 ด้านที่จะอธิบายสภาพความรักโดยมีรายละเอียดปลีกย่อยที่แตกต่างกัน 7 ข้อดังนี้

1.Liking หรือ Intimacy หากมีความรู้สึกด้านนี้เพียงอย่างเดียว คือ กรณีที่ไม่มีความรู้สึกรักจริงเกิดขึ้นเลย จะกลายเป็นความรู้สึกที่มีต่อเพื่อนสนิทเป็นเพื่อนแท้หรือคุณลักษณะของมิตรภาพที่ดี ไม่สามารถพัฒนาความสัมพันธ์ไปได้ในทาง passion หรือ long-term commitment

2.Infauation love หรือ Passion หากมีความรู้สึกด้านนี้เพียงอย่างเดียว คือเป็นความรู้สึกที่คนทั่วไปกล่าวว่า “Love at first sight” แต่ไม่ได้มีความรู้สึกผูกพันใกล้ชิด (Intimacy) กันมาก่อน และไม่มีการวางแผนอนาคตที่จะใช้ชีวิตด้วยกัน (Commitment) และความรู้สึกนี้สามารถหายไปได้อย่างรวดเร็วเช่นกัน

3. Empty love หรือ Commitment หากมีความรู้สึกด้านนี้เพียงอย่างเดียว คือ บางครั้งความรักจืดชืดจนหมดรักไปแล้ว แต่ยังมี Commitment ร่วมกันหรือมีอนาคตที่ต้องชีวิตร่วมกันต่อไป ไม่มีทั้ง Intimacy และ Passion อีกแล้ว เหมือนคนที่แต่งงานกันมานาน ในหลายวัฒนธรรมพิธีการแต่งงานนั้น คือการเริ่มต้นความสัมพันธ์ที่เข้าสู่ Empty love

4. Romantic love คือ ความรักร้อนแรงฉันท์ชู้สาวที่มีพันธนาการทางอารมณ์และทางร่างกาย เพื่อสมปรารถนาด้านตัณหาเป็นสำคัญ แต่ไม่มีการวางแผนอนาคตที่จะใช้ชีวิตด้วยกัน

5. Companionate love คือ ความรักที่พบในคู่แต่งงานกันไปแล้ว ซึ่ง Passion ได้หมดไปแล้ว แต่ผลทางจิตใจยังอยู่ และยังคงตกลงปลงใจใช้ชีวิตมีอนาคตร่วมกันต่อไป Compassionate love ไม่ได้เป็นความรักเฉพาะคู่รักเท่านั้น แต่เป็นรูปแบบความรักที่เกิดขึ้นได้กับคนทั่วไปที่เราไม่ได้ปรารถนาด้านตัณหา และเป็นความรักที่ยั่งยืนที่สุด เพราะองค์ประกอบพิเศษของ Commitment นั่นเอง

6. Fatuous love คือ ความรักที่จบด้วยการแต่งงานที่แสนรวดเร็ว

7. Consummate love เป็น ความรักจริงในอุดมคติที่ครบทั้ง 3 ด้าน และยั่งยืนยาวนาน ความรักในรูปแบบนี้เป็นสิ่งที่คนทั้งโลกมุ่งหวัง แต่น้อยคนนักที่จะประสบความสำเร็จในความรัก

 จากทฤษฎีความรักของนักจิตวิทยา จึงแสดงให้เห็นว่าพฤติกรรมหลายประการอันเกี่ยวเนื่องมาจากความรักของนางสาวิตรีนั้นน่านำมาวิเคราะห์เป็นอย่างยิ่ง โดยเฉพาะในประเด็นพลังของความรักซึ่งเกิดขึ้นทันทีที่ได้พบหน้าค่าตา และจบลงด้วยการแต่งงานอย่างรวดเร็ว การแสดงออกถึงอารมณ์รักนั้นบ่งบอกถึงความจริงใจและความเป็นมนุษย์ที่แท้จริงของตัวเอกเลยทีเดียว นอกจากนี้ความสำคัญของพลังอำนาจที่แฝงอยู่ในความรักของตัวละครเอกยังสามารถควบคุมพฤติกรรมของผู้อื่นทั้งทางตรงและทางอ้อมได้อีกด้วย

**อำนาจของความรักกับการต่อรองความตาย**

 นางสาวิตรีมีกำเนิดมาจากการบำเพ็ญตบะของท้าวอัศวบดี ครั้นเมื่อนางเจริญวัยขึ้น บิดาก็ให้โอกาสนางได้ตัดสินใจเลือกคู่ครองด้วยตนเอง ซึ่งนางได้ประพาสป่าและกลับมาทูลบิดาว่านางได้เลือกพระสัตยวานโอรสของท้าวทยุมัตเสนแห่งศาลวะนคร ซึ่งการตัดสินใจของนางจัดได้ว่าเป็นรักแรกพบ หรือ Infauation love หรือ Passion เพราะความรักประเภทนี้มักเกิดขึ้นอย่างปัจจุบันทันด่วน มีมิติของความลุ่มหลง และศรัทธาอันท่วมท้นไม่ต่างไปจากความศรัทธาในศาสนา ความรักประเภทนี้มีอำนาจคล้ายกับศรัทธาในบารมี (Carisma) ซึ่งสามารถดึงเอาผู้ที่ตกหลุมรักหลุดออกจากโลกสามัญปกติ พร้อมที่จะแยกตนออกมาจากธรรมเนียมของสังคม และทำทุกอย่างเพื่อสังเวยต่อความรักที่ตนมี (ปิ่นแก้ว เหลืองอร่ามศรี,2554)

 ข้าขอทูลแถลงสำแดงเหตุ แด่องค์พระบิตุเรศผู้ทรงศร

 เมื่อข้าไปในป่าพนาดร พบบุรุษสุนทรแสนเหมาะตา

 รูปทรงแม้นองค์ภานุมาส มรรยาทน่ารักเป็นหนักหนา

 ทั้งปรากฏกำลังวังชา แสนสง่าเปล่งปลอดเป็นยอดชาย

 พอแลเห็นดวงใจให้หวามวาบ ยิ่งฟังเสียงยิ่งปลาบปลื้มมิหาย

 เห็นว่าควรเปนคู่อยู่จนตาย ขอองค์พระฤาสายจงปราณี.ฯ (สาวิตรี,2553:41)

 เพียงแค่นางสบตากับพระสัตยวาน นางก็ประทับใจในตัวชายหนุ่มจนไม่สามารถเปลี่ยนใจได้ ความรักที่เชื่อมั่นในการตัดสินใจของตนเองมากกว่าของสาวิตรีจึงนับว่าเป็นการแสดงออกถึงความปัจเจกบุคคลที่มีความสามารถในการตัดสินใจเรื่องชีวิตคู่ได้ด้วยตนเอง

 อำนาจรักนี้ยิ่งความรุนแรงขึ้น จนพัฒนาขึ้นเป็น ความรักแบบสายฟ้าแล่บ หรือ Fatuous Love ซึ่งนั่นก็คือนางสาวิตรีเกิดความผูกพันผสมผสาน รวมไปกับความรู้สึกหลงใหลในทุกด้านของความเป็นพระ สัตยวาน หลงใหลในรูปร่าง ในน้ำเสียงแม้กระทั่งรวมไปถึงท่วงท่ากริยามารยาทด้วย ยิ่งเมื่อนางสาวิตรีรับรู้จากพระนารทฤาษีว่าบุรุษที่นางเลือกไว้เป็นคู่ครอง มีมีพระชนม์ชีพได้เพียง 1 ปีก็ยิ่งเกิดความสงสารในโชคชะตาเพิ่มพูนขึ้นไปอีก

 โอ้ว่าพระบิดาบังเกิดเทศ ทรงเดชดำรัสเช่นนั้นได้

 ลูกบาศก์ตกได้เพียงหนเดียวไซร้ ทั้งบุตรียกให้ได้หนึ่งครั้ง

 อนึ่งลั่นวาจาว่ายกให้ ก็ได้เพียงครั้งเดียวเปนที่ตั้ง

 สามอย่างนี้ทำได้เพียงหนึ่งครั้ง ขอพระองค์ทรงฟังลูกจงดี

 ถึงเจ้าชายจะมีอายุสั้น หรือไร้ปวงคุณธรรม์เสื่อมศักดิ์ศรี

 หม่อมฉันได้ปลงใจเลือกเธอนี้ ไม่ขอให้สามีอื่นมาครอง.ฯ

 (สาวิตรี,2553:47)

 และด้วยเหตุที่นางสาวิตรีนั้นมีชาติกำเนิด ที่ดีคือเป็นถึงหญิงมัทรตระกูล ซึ่งได้รับการยกย่องว่าเป็นหญิงที่บริบูรณ์งดงามทั้งกายและใจ นางตระหนักแล้วว่าพระสัตยวานไม่ใช่ผู้ผิด ถ้านางจะไม่เลือกพระองค์เพียงเพราะเป็นบุรุษที่อายุสั้น และสามารถครองรักกันได้เพียงชั่วระยะปีหนึ่ง พระสัตยวานก็จะเป็นบุรุษที่น่าสงสาร ที่สุดเพราะไม่รู้แม้แต่ชะตากรรมที่ถูกลิขิตไว้ ครั้นเมื่อนางได้ใช้ชีวิตคู่ร่วมกับพระสวามีอย่างมีความสุข ความรักของนางจึงพัฒนาไปสู่ความสงสาร เกิด Commitment หรือการผูกมัด พันธะสัญญาที่เป็นตัวกำหนดความคิดหรือการตัดสินใจที่จะเสียสละและตอบแทนความรักของพระสัตยวานที่มีต่อนาง ซึ่งการผูกพันธะสัญญานั้นมีความเกี่ยวข้องกับความสนิทสนมและความผูกพันของทั้งสองฝ่าย จนเป็นการยากที่จะเกิดสภาวะหมดรัก ในบทประพันธ์เรื่องนี้ มีหลายฉากหลายตอนที่แสดงให้เห็นถึงความผูกพันของทั้งสอง เช่น จากการที่นางสาวิตรีอดทนต่อการบำเพ็ญบุญไม่ว่าจะเป็นการอดอาหาร การทำบุญ ถวายกองอัคคี เพื่อหวังว่ากิริยาบุญนี้จะผ่อนผันให้มีชีวิตพระสัตยวานจะยืนยาวได้

 อนิจจาเปนกรรมที่ทำไว้ จึ่งมาต้องปลงปลดปลิดชีพกษัย

 อนิจจาเปนกรรมที่ทำไว้ จึ่งต้องมาทุกข์ใหญ่ในครานี้

 อุตส่าห์บ่มตะบะทรมาน เพื่อเทวามหาศาลโปรดเกศี

 อดอาหารนานาสามราตรี ขอผลจงได้มีสมจิตเรา.ฯ

 (สาวิตรี,2553:51)

 การบำเพ็ญบุญด้วยการกระทำตรีราตระธุดงค์ ซึ่งคือการอดอาหารทั้งกลางวันและกลางคืนเป็นเวลาสามวัน รวมไปถึงการสวดมนต์ภาวนาขอพรให้พระสัตยวานหลุดพ้นจากบ่วงกรรมความตาย การอดอาหารทำให้ร่างกายนางผ่ายผอม แต่นั้นกลับทำให้เห็นว่านางเป็นสุขกับการกระทำเหล่านั้นและมีความหวังอยู่ลึกๆว่า น่าจะช่วยส่งผลให้พระสวามีแคล้วคลาดจากความตายได้ พฤติกรรมของนางทำให้ทราบว่าความรักเป็นสภาวะภายในประการหนึ่งที่ทำให้ ร่างกายของมนุษย์เราหลั่งสารเคมีออกมาและทำให้เรารู้สึกถึงความอิ่มเอิบ ทั้งยังสามารถเชื่อมโยงความรู้สึกอื่นๆให้ลึกซึ้งขึ้นและเป็นไปในลักษณะของการอุปถัมภ์ค้ำชูชีวิตของตนเองได้ด้วย

 ส่วนในด้านของพระสัตยวานนั้นเล่า ก็ปฏิบัติตนเป็นคู่ครองที่ดี มีน้ำใจ เป็นทั้งมิตรแท้และคู่ชีวิตที่คอยอยู่เคียงข้างดูแลอย่างสม่ำเสมอ

อันความรักของพี่มากน้อย อยู่เพียงไรไม่ถอยนะร้อยชั่ง

 ถึงแม้ว่าฟ้าดินจะภินพัง พี่ก็ยังรักน้องผู้ต้องใจ

 (สาวิตรี,2553:53)

 นอกจากนั้น การที่พระสัตยวานไม่ทราบว่าตนเองจะถึงแก่ความตาย ทำให้นางสาวิตรียิ่งเกิดอารมณ์รักและสะเทือนใจเพิ่มมากขึ้น สิ่งที่คิดเพียงอย่างเดียวคือนางไม่ปรารถนาจะมีบุรุษอื่นอีก ความรักที่มั่นคงนี้เป็นแรงขับ ผลักดันให้นางกระทำทุกวิถีทางเพื่อให้พระสัตยวานมีความสุข

 ทูลเกศ น้องนี้รักทรงเดชฦาสาย

 เมื่อใดพระเหินห่างจากข้างกาย บ่ได้วายคำนึงถึงทรงธรรม์

 เจ้าประคุณพระทูลกระหม่อมแก้ว อย่าทรงคลาดแคล้วไปไกลหม่อมฉัน

 ขอยอมตายถวายซึ่งชีวัน แทนองค์พระจิมขวัญผู้ภรรดา.ฯ

 (สาวิตรี,2553:52)

 และเมื่อถึงวันกำหนดที่พระยมจะต้องเดินทางมารับดวงวิญญาณของพระสัตยวาน นางจึงได้พยายามทุกวิถีทางที่จะขอให้พระยมละชีวิตของสามีอันเป็นที่รัก ความเศร้าโศกสะเทือนใจแปรเปลี่ยนมาเป็นความกล้าหาญ ดังนั้น หากจะมีคำถามว่าเพราะอำนาจรักหรือที่ทำให้สาวิตรีสามารถลิขิตชะตากรรมมนุษย์ขึ้นใหม่ได้ คำตอบก็คือ ทุกสิ่งที่เกิดขึ้นล้วนแต่เกิดด้วยแรงรักที่นางสาวิตรีมีให้แก่พระสัตยวานนับตั้งแต่พบกันในครั้งแรกตัวเดียวเท่านั้น ความรักมักทำให้มนุษย์ควบคุมการกระทำของตนเองไม่ได้เสมอ

 ความรักประเภท Consummate love ซึ่งเป็นความรักจริงในอุดมคติที่ครบทั้ง 3 ด้าน อันประกอบไปด้วย Intimacy คือความรู้สึกใกล้ชิด ผูกพัน และพันธนาการทางใจ Passion คือความรู้สึกหลงใหลไปในทางชู้สาว ถูกใจในรูปลักษณ์ภายนอก และมีเป้าหมายอยากมีสัมพันธ์ด้วย ซึ่งคือ Commitment องค์ประกอบของความรักทั้ง 3 ด้านจึงมีส่วนทำให้ความรักของนางสาวิตรีต้องเกิด “การแสดงออก” ธเนศ วงศ์ยานนาวา (ธเนศ วงศ์ยานนาวา,2553) กล่าวว่า ความรักมักต้องการการแสดงออก ความรักต้องการเห็นและได้เห็นจนเป็นที่ประจักษ์ ความรักจึงไม่สามารถที่จะเก็บเอาไว้อย่างเงียบๆได้ ความรักของนางสาวิตรีจึงแสดงออกมาผ่านความคิดที่น้อยคนจะพยายามทำสิ่งนั้นให้เกิดขึ้นจริง นั่นคือการเอาชนะความตาย

 จากความคิดที่นางต้องการเอาชนะความเป็นไปของโลก มีความเป็นไปตามแนวคิดสำคัญอย่างหนึ่งของอีริค ฟรอมม์ที่ใช้อธิบายเรื่องความรักนั่นคือ “แนวคิดเรื่องความแปลกแยกของมนุษย์” (หฤทัยรัตน์ ศรีจันทร์ขำ,2558) เขาได้กล่าวถึงเรื่องภาวะแปลกแยกนี้ว่าเริ่มต้นจากสำนึกปกติโดยทั่วไปของมนุษย์ที่เชื่อว่าเงื่อนไขของมนุษย์ประกอบด้วย “ตัวเรา” และ “โลกรอบตัว” หรือธรรมชาติ แต่เมื่อมนุษย์เริ่มสั่งสมความรู้มากขึ้น ทำให้มนุษย์เริ่มสำนึกว่าตัวเองสามารถเอาชนะหรือธรรมชาติได้ ซึ่งนับว่าเป็นเสรีภาพอย่างหนึ่งของมนุษย์ที่ปรารถนาจะหลุดพ้นจากกรอบของธรรมชาติ แต่ยิ่งสลัดตัวให้มีเสรีภาพห่างจากธรรมชาติมากขึ้นเท่าใด มนุษย์ก็จะยิ่งเกิดความรู้สึกแปลกแยก (alienated) มากขึ้นเท่านั้น ฉะนั้น การพยายามจะเอาชนะความรู้สึกอ้างว้างของสาวิตรี ด้วยการสร้างความรู้สึกเป็นหนึ่งเดียวกันระหว่างตนเองกับพระสัตยวาน และหาตัวยึดโยงความสัมพันธ์ นั่นคือ “ความรัก” นั่นเอง พลังของความรักมักมีความต้องการ “อะไร”มากไปกว่าที่เป็นอยู่หรือที่มีอยู่ ความรักแสดงให้เห็นถึงความไม่รู้จักพอ พลังรักของชายและหญิงที่อยู่ด้วยกันด้วยอารมณ์แห่งความรักนั้นจึงเต็มไปด้วยพลังที่ทรงอำนาจ เพราะการที่ผู้หญิงจะรักใครสักคนก็ย่อมต้องการจะอยู่ใกล้ชิดกับคนที่ตนเองรักไปตลอดชีวิต อีริค ฟรอมม์ มองว่าการสานสัมพันธ์กับคนอื่นด้วยความรัก เป็นการสร้างความมั่นคงทางจิตใจ และเป็นแรงผลักดันให้มนุษย์ต้องคืนกลับมาอยู่กับผู้คนและสังคม ดังนั้น การที่สาวิตรีเกิดความคิดที่จะนำพระสัตยวานกลับมาจากขอบเขตของความตายก็น่าจะมาจากความคิดเบื้องลึกในเรื่องของความแปลกแยกของมนุษย์ของนาง ที่ต้องการเอาชนะธรรมชาติอันเป็นสำนึกปกติที่ทุกคนทราบดีอยู่แล้วว่า ความตายต้องมาพรากบุคคลอันเป็นที่รักไม่ว่าจะช้าหรือเร็วก็ตาม ซึ่งหากกล่าวกันตามความเป็นจริง ความรักในลักษณะที่ทรงพลัง และคุกรุ่นไปด้วยแรงขับดังกล่าว อาจมองในมุมของการเป็นอันตรายต่อระเบียบแบบแผนของสังคม เพราะการที่นางสาวิตรีพยายามเปลี่ยนแปลงความเป็นไปของโลก เปลี่ยนชะตาชีวิตของพระสัตยวานให้เป็นไปตามเป้าประสงค์ของนาง อาจจะนำพาความเดือดร้อนให้กับพระยมที่มีหน้าที่ต้องนำดวงวิญญาณของพระสัตยวานไปสู่อีกโลกหนึ่งก็เป็นได้

 ในความเชื่อแบบตะวันตก ความตายเป็นเสมือนกำแพงสุดท้าย เป็นสิ่งแน่นอนที่มนุษย์ไม่ควรล่วง ละเมิด การก้าวเข้าไปในกำแพงแห่งความตายจึงนับว่าเป็นการกระทำที่อาจหาญของสาวิตรีมากอำนาจหรือพลังที่มีผลสืบเนื่องมาจากความรักดลบันดาลให้นางเกิดพลังอำนาจไม่ว่าจะในด้าน สติ สมาธิ ปัญญา ความเพียร และศรัทธาซึ่งทั้งหมดนี้ก็เพียงพอที่จะโน้มนำให้พระยมคืนลมหายใจกลับมาสู่พระสัตยวานอีกวาระหนึ่ง ชัยชนะของสาวิตรีในครั้งนี้บ่งบอกให้เรารู้ว่าอำนาจที่ปราศจากความรักไม่สามารถนำสาวิตรีไปสู่ความสำเร็จได้ ในขณะเดียวกันความรักที่ปราศจากอำนาจก็ย่อมไม่สามารถนำสาวิตรีไปสู่ความสำเร็จได้เช่นเดียวกัน

**“อ่อนแอก็แพ้ไป” สำเร็จได้เพราะวาทศิลป์**

ความตายเป็นสิ่งหนึ่งที่ทรงพลัง ความตายจึงเป็นอุปสรรคสำคัญที่ตัวละครในวรรณคดีหลายตัวต้องเผชิญ ความตายกลายเป็นความทุกข์ทรมานที่มนุษย์ยากจะทำใจยอมรับ วรรณคดีหลายเรื่องมีการตายเกิดขึ้นและตัวละครเอกล้วนเผชิญหน้ากับความตาย ซึ่งทั้งหมดล้วนยอมรับว่าความตายคือปลายทางอันแน่นอนของมนุษย์ เป็นสิ่งที่ใกล้ตัวหากแต่แสนไกลในความเข้าใจและใครต่อใครล้วนปฏิเสธ

 ในตำนานหรือวรรณกรรมบางเรื่อง การตายของตัวละครอาจไม่ใช่การสิ้นสุดของเรื่องก็เป็นได้ ดังเช่น ตำนานกรีกมีเรื่องเล่าของออร์เฟอุส (Orpheus) เรื่องราวที่ว่าด้วยมนุษย์ธรรมดาที่ต่อรองกับเจ้าแห่งโลกหลังความตายเพื่อที่จะนำภรรยาที่ชื่อนางยูรีดิส (Eurydice) ซึ่งโดนงูพิษฉกตายกลับมายังโลกมนุษย์ดังเดิม ตำนานเรื่องนี้ ออร์เฟอุสต่อรองกับความตายไม่สำเร็จเพราะไม่รักษาสัญญาว่าจะไม่หันกลับมามองภรรยาในขณะที่เดินทางกลับมาโลกเบื้องบน แต่ก่อนที่ออร์เฟอุสจะนำภรรยาเดินกลับขึ้นมานั้น ออร์เฟอุสตัดสินใจลงไปยังยมโลก และเล่นดนตรีถ่ายทอดความรักของตนเองเพื่ออ้อนวอน เทพบดีและราชินีแห่งโลกใต้พิภพ จนเจ้าแห่งความตายสัมผัสความรู้สึกของออร์เฟอุสและยินยอมที่จะปลดปล่อยยูรีดิสให้กลับไปพร้อมกัน

 คาร์ล ยุง (Carl Jung) นักจิตวิทยาแห่งตำนานและความฝันพูดถึงตำนานออร์เฟอุสว่า เป็นเสมือนพลังจินตนาการของมนุษย์ที่สามารถเอาชนะและมีพลังเทียมเท่าธรรมชาติได้ พลังที่มาจากการใช้ศิลปะเฉพาะอย่าง ศิลปะแห่งการแสดงและส่งผ่านความรู้สึก (กชกร ธรรมชาติ.4 พฤษภาคม 2561:ออนไลน์.) ซึ่งก็เป็นทำนองเดียวกับที่ตัวละครเอก คือ นางสาวิตรีใช้อารมณ์รักผสมผสานกับความมีวาทศิลป์ของนาง เพื่อใช้ในการควบคุมธรรมชาติอันได้แก่ความตายนั่นเอง นางสาวิตรี ได้รับการยกย่องให้เป็นผู้หญิงในอุดมคติ สืบเนื่องจากการใช้ปัญญาอย่างเฉลียวฉลาดเฉียบแหลมในการแสดงธรรมช่วยเหลือพระสัตยวาน ผู้เป็นพระสวามีให้ฟื้นคืนชีวิตจากพระยม แสดงให้เห็นว่าการใช้คำพูดอันชาญฉลาดนำพาไปสู่การมีอำนาจได้ ทั้งทางตรงและทางอ้อม

 นอกจากนี้นางสาวิตรียังนับว่าเป็นสตรีผู้มีวาทศิลป์เป็นเลิศ (พงษ์ภิญโญ แม้นโกศล์ .2546)ระบุว่า “เมื่อพิจารณาจากบทเจรจาของนาง สาวิตรีพบว่ามีลักษณะของนักพูดที่ดีตามหลักวิชาการพูดปัจจุบันหลายประการ เช่น รู้จักเลือกใช้ถ้อยคำโวหาร การวิเคราะห์ผู้ฟัง มีไหวพริบปฏิภาณสามารถพูดจนผู้ฟังประทับใจ และเกิดผลสัมฤทธิ์ทางการพูด เป็นต้น” จากบทสนทนาในบทละครพูดเห็นได้อย่างชัดเจนว่านางสาวิตรีใช้วาทศิลป์แสดงธรรมอันสูงส่งเพื่อช่วยเหลือสามีให้พ้น จาก "บ่วง" ของพระยมเมื่อพระยมจะนำดวงวิญญาณพระสวามีไป นางสาวิตรีได้เอื้อนเอ่ยด้วยวาทะแรกว่าตัวนางเอกใคร่รู้ว่าเพราะเหตุใดพระยมจึงเสด็จมาด้วยพระองค์เอง แทนที่จะเป็นทูตของพระยม จากคำถามแรกนับว่าเป็นก้าวแรกของการทักทายปราศรัยที่นางต้องอาศัยสติ ความกล้าหาญรวมทั้งเอาชนะความเกรงกลัวของตน ในการที่จะต้องสนทนากับพระยมผู้ซึ่งเป็นถึงเทพเจ้าแห่งนรกและความตาย เพื่อนำไปสู่การสื่อสารที่ทำให้เกิดสัมพันธภาพที่ดี บทเจรจาขอต่อรองของนางสาวิตรีที่มีต่อพระยมเป็นข้อเท็จจริงที่พระยมไม่สามารถปฏิเสธได้ โดยแทบทุกครั้งที่มีการข้อพร นางต้องอธิบายถึงสาเหตุที่ต้องขอพรในข้อดังกล่าว เช่น

 พระบิดาแห่งพระสวามี ถูกไพรีไล่ออกนอกเฃตขัณฑ์

 ขอประทานให้องค์พระทรงธรรม์ ได้พลันกลับทรงราชย์เช่นเดิมมา

 (สาวิตรี,2553:77)

 อันองค์พระบิดาของข้าบาท เปนพระจอมมัทรราษฎร์นครใหญ่

 ทรงอำนาจราชศักดิ์อันเกรียงไกร แต่ท่านไร้โอรสยศยง

 ขอโอรสแด่พระนเรนทร์สูร สืบสกุลพร้อมพรั่งดั่งประสงค์

 (สาวิตรี,2553:78)

 และในการขอพรข้อที่ 4 ซึ่งถือว่าเป็นจุดเปลี่ยนที่สำคัญเนื่องจากการขอมีพระราชโอรส 100 พระองค์ ย่อมหมายถึงการมีชีวิตกลับคืนมาของพระสัตยวานด้วยในอีกนัยหนึ่งซึ่งสะท้อนให้เห็นถึงวาทศิลป์ อันเป็นศิลปะขั้นสูงในการสื่อสารระหว่างบุคคล (interpersonal communication) การใช้วาทศิลป์ของนางสาวิตรีนี้จะไม่สามารถประสบความสำเร็จได้เลย หากนางปราศจากหลักธรรมของอิทธิบาท 4 มาเป็นเครื่องยึดเหนี่ยว อันได้แก่ *ฉันทะ* นั่นคือ ความมุ่งมั่นปรารถนาอย่างแรงกล้าที่จะประสบความสำเร็จในการกระทำสิ่งใดก็ตามที่ตนเองต้องการจะเป็น เช่นเดียวกับที่สาวิตรีต้องการนำพระสัตยวานกลับมาครองคู่กับตนเองในโลกมนุษย์ดั่งเดิม *วิริยะ* ได้แก่ความพยายามพากเพียร บากบั่น อดทน สาวิตรีมิได้ประสบความสำเร็จในการต่อรองชีวิตของพระสวามีในการพูดเพียงครั้งเดียว แต่นางถูกปฏิเสธจากพระยมมาตั้งแต่การขอพรในข้อแรกๆ เพราะทุกครั้งที่มีการขอพรเกิดขึ้น พระยมจะต้องกำชับด้วยคำพูดทุกครั้งว่า “เว้นเสียแต่ชีวิตพระภรรดา ขออะไรไม่ว่าตามใจ” ซึ่งนางก็เพียรพยายามที่จะใช้ปฏิภาณไหวพริบในลำดับคำถามของการขอพรให้เอื้อต่อจุดมุ่งหมายของนางนั่นคือ ชีวิตของพระสัตยวาน *จิตตะ* หมายถึง จิตใจจดจ่อ เอาใจใส่ต่อเป้าหมายที่วางเอาไว้ การเรียงลำดับหัวข้อหรือเนื้อเรื่องของบทสนทนาที่สาวิตรีมีกับพระยมก่อนที่จะขอพรในข้อที่ 1 ทำให้เห็นถึงการเอาใจใส่ต่อการสนทนาเป็นอย่างยิ่ง เพราะนางเริ่มจากการที่แสดงเจตนารมณ์ขอติดตามสามีไปยังโลกแห่งความตาย แม้ว่าพระยมจะเตือนนางว่าพระสัตยวานสิ้นชีพแล้ว ภารกิจที่ภรรยาพึงปฏิบัติต่อสามีก็หมดลงไปแล้วด้วยนั้น นางกลับตอบไปว่า ไม่ว่าพระภัสดาจะไปที่ใดนางก็จะติดตามไปที่นั่นด้วย การพูดถึงสิ่งที่นางคิดว่าธรรมนั้นย่อมคุ้มผู้ประพฤติธรรมเสมอ การกล่าวสรรเสริญและบูชาพระยม ว่าพระยมเป็นผู้ทรงธรรม การคบกับผู้ทรงคุณธรรมย่อมมีผลดี การเสวนากับผู้ประพฤติธรรมคือการคบมิตรที่ล้ำเลิศและเป็นมงคลต่อตัวของนางเองด้วย รวมไปถึงการอธิบายว่าสาเหตุของการขอพรคืออะไร มธุรสวาจาของนางทำความพึงพอใจให้กับพระยมมาก

 หม่อมฉันอยู่ใกล้องค์พระภรรดา จะเหน็ดเหนื่อยเมื่อยล้าหามิได้

 พระภรรดาตกอยู่สภาพใด หม่อมฉันขออยู่ในสภาพนั้น

 อนึ่งใกล้พระองค์ผู้ทรงคุณ เปนจอมบุญแท้จริงทุกสิ่งสรรพ์

 การคบผู้ซื่อตรงทรงคุณธรรม์ ย่อมมีผลอนันต์อันเลิดดี

 เสวะนากับผู้ประพฤติธรรม คือคบมิตร์เลิดล้ำและเป็นศรี

 หม่อมฉันชอบคบธรรมะจารี จางสู้ลีลาตามเสด็จมา.ฯ

 (สาวิตรี,2553:76)

*วิมังสา* คือ การหมั่นพิจารณาไตร่ตรองว่าการพูดที่ผ่านไปนั้นมีอะไรที่ต้องแก้ไขหรือปรับปรุง การพิสูจน์ทดลองโดยการตั้งคำถามหยั่งใจของพระยมก่อนว่าจะมีท่าทีอย่างไรกับพรที่ขอในลำดับแรกๆ หลังจากนั้นจึงคิดที่จะขอพรในลำดับถัดไป ซึ่งการที่จะทำเช่นนี้ได้ต้องใช้ปัญญามาประกอบด้วยเพื่อให้วัตถุประสงค์ในวาทศิลป์นั้นบรรลุถึงเป้าหมาย

พระยม. วาจาเธอเป็นคติดีทั้งหมด มธุรสแกมธรรม์อันผ่องใส

 ได้ฟังแล้วเพลิดเพลินเจริญใจ อ้าทรามวัยประเสริฐเลิดนารี

 จงขอพรอีกเปนคำรบห้า อันตูฃ้าไม่ขัดมารสี

 จงขอพรสุดประเสริฐเถิดครานี้ จะยินดีให้สิ้นสมจินดา.ฯ

 สาวิตรี. อ้าพระผู้ประสาทศรีสวัสดิ์ พรพิพัฒน์ประทานแก่ตูฃ้า

 ไหนจะได้สมถวิลจินตนา แม้ไร้พระภรรดาผู้ยาใจ

 ฉะนั้นจึ่งจำต้องขอประทาน ชีวิตพระสัตยวานขึ้นมาใหม่

 ดำรงพระวาทีที่ลั่นไว้ สมที่ไท้เปนธรรมราชา.ฯ

 (สาวิตรี,2553:81)

 เป็นข้อสรุปได้ว่า แท้ที่จริงแล้วการที่มนุษย์จะประสบความสำเร็จในการทำสิ่งใดสิ่งหนึ่งนั้น หากทุกอย่างมีความสอดคล้องไปกันได้ดี ดั่งเช่นการที่นางสาวิตรีมีจุดมุ่งหมายในการพูดอย่างดีเลิศอยู่แล้ว และยังมีการนำเอาหลักธรรมที่เหมาะสมมาปฏิบัติบนพื้นฐานที่ถูกต้อง ผลของการปฏิบัตินั้นก็ย่อมสำเร็จลุล่วงไปด้วยดี ซึ่งหลักอิทธิบาท 4 เป็นหลักธรรมคำสอนของพระพุทธองค์ที่จะขาดข้อใดข้อหนึ่งไปไม่ได้ ด้วยว่ามีกระบวนการที่เชื่อมโยง เนื่องหนุนเสริมกันอันจะทำให้เราประสบผลสำเร็จในชีวิตและการงานได้ตามความมุ่งหวังเช่นเดียวกันกับการที่นางสาวิตรีนำเอาหลักอิทธิบาท 4 มาใช้ในการพูดเพื่อต่อรองขอชีวิตของพระสัตยวาน

**พลังรัก การแสวงหาบางอย่างเพื่อเติมความต้องการของตนเอง**

 ภารกิจที่ยากเย็นที่สุดคือการพยายามเอาชนะความตาย การนำเอาผู้คนที่ก้าวไปสู่โลกหลังความตายแล้วกลับมา เป็นภารกิจที่มนุษย์ต่างรับรู้ถึงความเป็นไปไม่ได้อยู่ลึกๆทั้งๆที่บางทีความตายอาจช่วยเป็นสิ่งที่ทำให้ผู้เป็นที่รักของเรายิ่งปรากฏตัวเด่นชัดและสวยงามขึ้น ความตายของพระสัตยวานมีผลทำให้นางสาวิตรีตัดสินใจทำบางสิ่งบางอย่างที่ค้านกับหลักความเป็นไปของธรรมชาติ การเจรจาต่อรองเพื่อร้องขอชีวิตพระสวามีกลับมา ถือว่าเป็นตัวแทนความรู้สึกของมนุษย์ในโลกของความจริงที่อยากลองปฏิบัติตัวให้อยู่เหนือธรรมชาติบ้าง

 การรู้ล่วงหน้าว่าชีวิตของพระสัตยวานถูกลิขิตหรือกำหนดมาจากสิ่งที่มองไม่เห็นทำให้นางสลดใจที่มนุษย์ไม่สามารถฝ่าฝืนกฎธรรมชาตินี้ได้ โดยตลอดระยะเวลาที่ครองคู่อยู่ด้วยกัน นางบำเพ็ญพรตอย่างสม่ำเสมอด้วยคิดว่าน่าจะเป็นการแบ่งเบาชะตากรรมที่เบื้องบนกำหนดให้ยืดยาวออกไปได้บ้าง การใช้เวลาให้คุ้มค่าและมีความสุข สิ่งเดียวที่เป็นพลังสำคัญ คือ กระแสพลังอันเกิดจากความรักที่หล่อเลี้ยงแปรเปลี่ยนเป็นพลังใจอันเข้มแข็ง ปลอบประโลม เพิ่มเติมความหวัง และครุ่นคิดหาวิธีที่จะทำให้พระสัตยวานหลุดพ้นจากชะตากรรมนี้ได้ ซึ่งพลังอำนาจของความรักนี้ เป็นความรักที่ต้องประกอบไปด้วย Intimacy , Passion และ Commitment ตามทฤษฎีของความรักที่จะเกิดขึ้นจากความเสน่หา ความหลงใหล ซึ่งอาจจะเกิดจากแรงดึงดูดอย่างใดอย่างหนึ่ง เช่น ในกรณีที่นางสาวิตรีเกิดเสน่หาพระสัตยวานทันทีที่ได้พบหน้า นอกจากนี้การที่นางได้อยู่ร่วมกับพระสัตยวานในบรรณศาลาในป่า การปรนนิบัติทำหน้าที่ภรรยา ทำให้เกิดความใกล้ชิดผูกพัน จนพัฒนาไปเป็น Consummate Love ในที่สุด

 หากมองในมุมของผู้เขียนบทความแล้ว บทสรุปจบของเรื่องสาวิตรีนั้น อาจไม่ได้อยู่ที่ประเด็นของการที่ตนเองยังไม่พร้อมที่จะสูญเสียชายอันเป็นที่รัก เพียงเพราะความพลัดพรากมาเร็วกว่าเวลาที่ควรจะเป็น แม้ว่าตัวนางเองจะพยายามเข้าใจและรับสภาพ อำนาจในความรักก็ทำให้สาวิตรีมองข้ามสิ่งนี้ไป ยิ่งเมื่อต้องเผชิญกับความเกรงกลัวที่จะต้องอยู่อย่างโดดเดี่ยวอ้างว้าง ทำให้การอดกลั้นทลายลง กลายเป็นความกล้าหาญและเป็นพลังอันยิ่งใหญ่ที่ผลักดันให้หาญกล้าจนคิดจะทวงดวงวิญญาณของพระสวามีคืนมาจากผู้มีอำนาจยิ่งใหญ่ในโลกของความตาย แต่แท้ที่จริงแล้วได้แฝงนัยยะสำคัญไว้ว่า พลังอำนาจของความรักที่สามารถต่อรองและยื้อชีวิตของพระสัตยวานกลับมาได้ดังเดิมทั้งหมดทั้งมวล อาจมาจากพลังอำนาจของความรักตนเองหรือการนำเอาความรักที่มีฐานมาจากการใช้ตนเองเป็นศูนย์กลาง ของนางสาวิตรีเป็นที่ตั้ง การอยู่ด้วยกันเป็นอันหนึ่งอันเดียวกันของผู้หญิงและผู้ชายก่อให้เกิดทั้งพลังและความสุขเหนือกว่าสิ่งอื่นใด อุปสรรคบางประการที่ทำให้ความรักนั้นไม่ได้อยู่ด้วยกันอาจทำให้ความรักครั้งนั้นร้อนแรงมากขึ้น

 การแสวงหาชีวิตที่เป็นอมตะแสดงให้เห็นถึงแรงปรารถนาที่จะท้าทายความตาย ทั้งๆที่ความตายเป็นกฎของธรรมชาติที่ทุกคนเกิดมาต้องเผชิญอยู่แล้ว สิ่งที่น่าคิดคือ ผู้ที่ต้องเผชิญหน้ากับความตายยอมรับ เข้าใจและต้อนรับความตายหรือเปล่า การเอาชนะความตายจากพระยมได้ด้วยอำนาจของความรักในกรณีของนางสาวิตรีอาจไม่สามารถเกิดขึ้นได้หลายครั้ง เพราะในท้ายที่สุดแล้วความตายก็ต้องมาเยือนมนาย์ แม้ว่ามนุษย์จะยื้อยุดฉุดกระชากหรือต่อรองเพื่อขยายเวลาของความตายให้ยืดยาวออกไปด้วยวิธีใดตาม

***หนังสืออ้างอิง***

กชกร ธรรมชาติ. (2561). *การท้าทายความตาย และราคาที่ต้องจ่ายเพื่อไถ่ชีวิตคืนในเทพปกรณัม.*สืบค้นเมื่อ

 28 มกราคม 2562, https://thematter.co/pulse/defy-death-price/50683

ธนสิน ชุตินธรานนท์ และจิรยุทธ์ สินธุพันธุ์.(2559). *สาวิตรี เดอะ มิวสิเคิล : การสื่อสารความรักเชิงอุดมคติ*

*ผ่านละครเพลง* .วารสารนิด้าภาษาและการสื่อสาร,21(29),72-91.

ธเนศ วงศ์ยานนาวา .(2553).ความรัก ความรู้ ความตาย . สำนักพิมพ์ศยาม ,กรุงเทพมหานคร:เคล็ดไทย

ปิ่นแก้ว เหลืองอร่ามศรี .(2554).*รักโรแมนติคในมุมมองสังคมวิทยาและมานุษยวิทยา.*วารสารวิชาการภาควิชา

สังคมวิทยาและมานุษยวิทยา คณะสังคมศาสตร์,23(1-2),17-50

ปรเมศวร์ กุมารบุญ .(2560). *ทฤษฎีความรัก (Theory of Love) กับ Poramez's love life cycle Model*.

สืบค้นเมื่อ 10 กุมภาพันธ์ 2562 จากเว็บ www.gotoknow.org/posts/618576

พงษ์ภิญโญ แม้นโกศล์. (2546). วาทศิลป์ของนางสาวิตรี. วารสารสุทธิปริทัศน์, 17(53), 82-89.

วนิดา บำรุงไทย . (2544).ศาสตร์และศิลป์แห่งนวนิยาย .พิมพลักษณ์, กรุงเทพมหานคร: สุวีริยาสาส์น.

สหะโรจน์ กิตติมหา .(2553).*วิถีแห่งทุกข์ สุข โศก เกษมของสาวิตรี พระราชนิพนธ์ในรัชกาลที่ 6*.สืบค้นเมื่อ

 28 มกราคม 2562.จากเว็บ https://singsayam.wordpress.com/2010/07/14

http://www.robertjsternberg.com/love